ན་རྟོགས་དེ་སྐབས་འདིར་དངོས
སུ་བསྟན་པའི་ཐེག་ཆེན་གྱི་མཐོང་ལམ་གྱི་མཚན་ཉིད།ཡང་འདའ་བྱའི་མཐོང་ལམ་ཤུགས་ལ་འཕེན་པར་བྱེད་པའི་སྐབས་འདིར་དངོས་སུ་བསྟན་པའི་འདའ་བྱེད་ཀྱི་བདེན་པ་མངོན་རྟོགས་སྐབས་འདིར་དངོས་སུ་བསྟན་པའི་ཐེག

ཆེན་གྱི་མཐོང་ལམ་གྱི་མཚན་ཉིད།དབྱེ་ན།ཤེས་བཟོད་སྐད་ཅིག་མ་བཅུ་དྲུག་ཏུ་ཡོད།ཁོ་ན་རེ།ཐེག་ཆེན་གྱི་མཐོང་ལམ་ཆོས་ཅན།མཚན་ཉིད་དེར་ཐལ།མཚོན་བྱ་དེའི་ཕྱིར་ཏེ།སྐབས་འདིར
དངོས་སུ་བསྟན་པ་གང་ཞིག།ཐེག་ཆེན་གྱི་མཐོང་ལམ་ཡིན་པའི་ཕྱིར་ཟེར་ན་མ་ཁྱབ།འདོད་མི་ནུས་ཏེ།མངོན་སུམ་མ་ཡིན་པའི་ཕྱིར་ཏེ།ཁྱོད་དང་རྟོག་པའི་གཞི་མཐུན་ཡོད་པའི་ཕྱིར།ཁ་ཅིག།ཐེག་ཆེན་གྱི་མཐོང
ལམ་སྡུག་བསྔལ་ཆོས་བཟོད་ཆོས་ཅན།མཚན་ཉིད་གཉིས་པ་དེར་ཐལ།མཚོན་བྱ་དེའི་ཕྱིར།འདོད་ན།དེ་ཆོས་ཅན།འདའ་བྱའི་མཐོང་ལམ་མ་ཡིན་པར་ཐལ།འདོད་པའི་ཕྱིར།འདོད་ན།དེ་འདའ་བྱའི་ས་མ་ཡིན་པར་ཐལ།
འདོད་པའི་ཕྱིར་ཟེར་ན་མ་ཁྱབ།ཁ་ཅིག།སྤྲོས་བྲལ་མངོན་སུམ་དུ་རྟོགས་པའི་ཐེག་ཆེན་གྱི་བདེན་པ་མངོན་རྟོགས།སྐབས་འདིར་དངོས་སུ་བསྟན་པའི་ཐེག་ཆེན་གྱི་མཐོང་ལམ་གྱི་མཚན་ཉིད་ཟེར་བ་མི་འཐད་དེ།སྐབས་འདིར་དངོས
སུ་བསྟན་པའི་མཐོང་ལམ་ཡིན་ན།དང་པོ་ཉིད་ནས་ཐེག་ཆེན་དུ་རིགས་ངེས་པའི་མཐོང་ལམ་ཡིན་དགོས་པའི་ཕྱིར་དང་།ཐེག་ཆེན་གྱི་མཐོང་ལམ་རྗེས་ཐོབ་ཡེ་ཤེས་ཀྱི་རྗེས་སུ་སླར་ཡང་ཆོས་ཉིད་ལ་རྩེ་གཅིག་ཏུ་མཉམ་པར་བཞག
པའི་ཐེག་ཆེན་གྱི་མཐོང་ལམ་དེ་སྐབས་འདིར་དངོས་སུ་བསྟན་པའི་དེ་མ་ཡིན་པའི་ཕྱིར།བྱགསུམ་པ་སྒོམ་ལམ་མི་སྟོན་པའི་རྒྱུ་མཚན་འཆད་པ་ལ།ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཡོངས་སུ་ཤེས་པར་བྱ་བ

ཡིན་གྱི་མངོན་དུ་བྱ་བ་ནི་མ་ཡིན་པས་སྒོམ་པའི་ལམ་ནི་མ་བསྟན་ཏོ།།ཞེས་གསུངས།འདིའི་དོན་ལ་དགག་གཞག་གཉིས་ལས།དང་པོ་ནི།མཁས་པ་ཁ་ཅིག།གཞུང་འདི་ཉན་ཐོས་རང་རྒྱུད་ཀྱིས་བསྡུས་པའི་སྒོམ་ལམ་མི་སྟོན
པའི་རྒྱུ་མཚན་འཆད་བྱེད་ཀྱི་གཞུང་ཡིན་གསུངས་པ་མི་འཐད་དེ།མི་རྟག་སོགས་བཅུ་དྲུག་གོམས་པ་ལྷུར་ལེན་གྱི་ཚུལ་གྱིས་སྒོམ་པར་བྱེད་པའི་ཉན་ཐོས་ཀྱི་སྒོམ་ལམ་པ་གཅིག་མེད་པར་ཐལ།གཞུང་འདི་མི་རྟག་སོགས་བཅུ་དྲུག
རྟོགས་པའི་ཉན་ཐོས་ཀྱི་སྒོམ་ལམ་མི་སྟོན་པའི་རྒྱུ་མཚན་འཆད་བྱེད་ཀྱི་གཞུང་ཡིན་པའི་ཕྱིར།ཁྱབ་སྟེ།ཉི་སྣང་ལས།ཐམས་ཅད་ཤེས་པ་ཉིད་ལ་སྒོམ་པའི་ལམ་མེད་པའི་ཕྱིར།ཞེས་གསུངས་པའི་ཕྱིར།གཞན་ཡང་གཞུང
འདིའི་ཤུགས་བསྟན་གཙོ་བོར་གྱུར་པའི་མཐོང་ལམ་དེ།ཉན་ཐོས་རང་རྒྱུད་ཀྱིས་བསྡུས་པའི་སྒོམ་ལམ་ལ་བྱེད་རིགས་པར་ཐལ།སྐབས་འདིར་དངོས་སུ་མི་སྟོན་རྒྱུའི་སྒོམ་ལམ་དེ་ཉན་ཐོས་རང་རྒྱུད་ཀྱི་སྒོམ་ལམ་ལ་བྱེད་རིགས་པའི་ཕྱིར།
རྟགས་ཁས།འདོད་ན།གཞུང་འདིའི་ཤུགས་བསྟན་གཙོ་བོར་གྱུར་པའི་མཐོང་ལམ་ཆོས་ཅན།ཁྱོད་བྱང་ཆུབ་སེམས་དཔེས་ཤེས་མཐོང་གིས་བལྟས་ནས་འདའ་བར་བྱེད་པའི་མངོན་རྟོགས་མ་ཡིན་པར་ཐལ།ཁྱོད་ཉན་ཐོས
ཀྱི་མཐོང་ལ་མ་ཡིན་པའི་ཕྱིར།འདོད་ན།ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཡོངས་སུ་ཤེས་པར་བྱ་བ་ཡིན་གྱི་ཞེས་གསུངས་པ་མི་འཐད་པར་ཐལ་ལོ།།ཁ་ཅིག།གཞུང་འདི་སྤྲོས་བྲལ་མངོན་སུམ་དུ་རྟོགས་པའི་ཐེག

ཆེན་གྱི་སྒོམ་ལམ་མི་སྟོན་པའི་རྒྱུ་མཚན་འཆད་བྱེད་དུ་འདོད་པ་མི་འཐད་དེ།དེ་བྱང་ཆུབ་སེམས་དཔས་མངོན་དུ་བྱ་བའི་མངོན་རྟོགས་ཡིན་པའི་ཕྱིར།ཁྱབ་སྟེ།མངོན་དུ་བྱ་བ་ནི་མ་ཡིན་པས་སྒོམ་པའི་ལམ་ནི་མ།
བསྟན་ཏོ།།ཞེས་གསུངས་པའི་ཕྱིར།མཁས་པ་ཁ་ཅིག།གཞུང་འདི་ཉན་ཐོས་རང་རྒྱུད་ཀྱི་སྒོམ་ལམ་མི་སྟོན་པའི་རྒྱུ་མཚན་དུ་བྱེད་པ་དང་།སྤྲོས་བྲལ་མངོན་སུམ་དུ་རྟོགས་པའི་བྱང་སེམས་ཀྱི་སྒོམ་ལམ་མི་སྟོན་པའི་རྒྱུ་མཚན
དུ་འཆད་པ་མི་རིགས་ཏེ།དེ་སྙིང་པོའི་རྒྱན་དང་འགལ་བའི་ཕྱིར།དེ་ལྟར་ཡིན་ཀྱང་།ཉན་ཐོས་རང་རྒྱུད་ཀྱིས་བསྡུས་པའི་སྒོམ་ལམ་དེ་སྐབས་འདིར་དངོས་སུ་མི་སྟོན་རྒྱུའི་སྒོམ་ལམ་ཡིན་ཏེ།དེ་སྐབས་འདིར་དངོས་སུ་མ་བསྟན
པའི་སྒོམ་ལམ་ཡིན་པའི་ཕྱིར།དེས་ན་སྒོམ་ལ་མ་ཡིན་ན།སྐབས་འདིར་དངོས་སུ་མི་སྟོན་རྒྱུའི་སྒོམ་ལ་མ་ཡིན་པས་ཁྱབ་སྟེ།དེ་ཡིན་ན།སྐབས་འདིར་དངོས་སུ་མ་བསྟན་པའི་སྒོམ་ལམ་ཡིན་དགོས་པའི་ཕྱིར་ཏེ།དེ་ཡིན་ན།
སྐབས་འདིར་དངོས་སུ་མ་བསྟན་དགོས་པའི་ཕྱིར།དེ་བཞིན་དུ་སྒོམ་ལམ་ཡིན་ན།སྐབས་འདིར་སྟོན་རྒྱུའི་སྒོམ་ལམ་ཡིན་པས་ཁྱབ་སྟེ།དེ་ཡིན་ན།སྐབས་འདིར་ཤུགས་ལ་བསྟན་པས་ཁྱབ་པའི་ཕྱིར།དོན་འདི་ལ་དགོངས་ནས།།
རྣམ་བཤད་ལས།སྐབས་གསུམ་པར་དོན་གྱིས་འཕངས་པའི་སྒོམ་ལམ་མོ།།ཞེས་དང་།མངོན་རྟོགས་དྲུག་གི་གོ་རིམས་ལ་ལོག་རྟོག་འགོག་པའི་སྐབས་སུ་ཡང་སྐབས་དང་པོ་དྲུག་ཀ་སྦྱོར་མཐོང་སྒོམ་གསུམ་བསྟན་པར་གསུངས

པའི་ཕྱིར།ཞེས་གསུངས་པ་རེ་ཞིག་སྒྲུབ་བྱེད་ལ་དཔྱད་ན།ཡང་དག་མཐའ་དེ་འདིར་བསྟན་ཡང་དག་མཐའ་ཡིན་པར་ཐལ།།དེ་སྐབས་འདིར་བསྟན་པའི་ཕྱིར།ཁྱབ་སྟེ།ཉན་ཐོས་ཀྱི་སྒོམ་ལམ་དེ་སྐབས་འདིར་དངོས་སུ་མ་བསྟན་ན་དེ་སྐབས
འདིར་དངོས་སུ་མི་སྟོན་རྒྱུའི་སྒོམ་ལམ་ཡིན་དགོས་པའི་ཕྱིར།དེ་བཞིན་དུ་སྟོང་ཉིད་དེ་ཡང་མངོན་པ་གཉིས་ནས་བཤད་པའི་སྟོང་ཉིད་ཡིན་པར་ཐལ།དེ་མངོན་པ་གཉིས་ནས་བཤད་པའི་ཕྱིར།ཁྱབ་པ་སྔར་བཞིན།གཞན་ཡང་།མི་རྟག།
སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་ཆོས་ཅན།བྱང་སེམས་འཕགས་པས་མངོན་དུ་བྱ་བའི་མངོན་རྟོགས་ཡིན་པར་ཐལ།དེས་མངོན་དུ་བྱས་པའི་མངོན་རྟོགས་ཡིན་པའི་ཕྱིར་ཏེ།དེས་མངོན་དུ་བྱས་པའི་ཕྱིར།།
ཁྱབ་པ་རིམ་བཞིན་སོང་།གལ་ཏེ་ཉན་ཐོས་ཀྱི་སྒོམ་ལམ་ཆོས་ཅན།སྐབས་འདིར་དངོས་སུ་མི་སྟོན་རྒྱུའི་སྒོམ་ལམ་དུ་ཐལ།རྒྱན་སྣང་ལས།ཉན་ཐོས་ལ་སོགས་པ་ལ་ཡང་ཇི་ལྟར་མཐོང་བའི་དོན་དེ་ཉིད་ཡང་དང་ཡང་དུ་མངོན་དུ་
བྱེད་པ་སྒོམ་པའི་ལམ་ཡིན་པས་གོ་སླ་བའི་ཕྱིར་མ་གསུངས་སོ།།ཞེས་པའི་སྐབས་ནས་དངོས་སུ་མི་སྟོན་རྒྱུའི་སྒོམ་ལམ་ཡིན་པའི་ཕྱིར་ཟེར་ན་མ་ཁྱབ།སྐབས་འདི་ཞེས་པ།ཀུན་ཤེས་ཉིད་ཀྱི་སྐད་ཅིག་མ།།ཞེས་དང་།དེ་ལྟར་འདི
དང་ཡང་འདི་དང་།།ཞེས་པའི་བར་འདི་ལ་འཆད་དགོས་པའི་ཕྱིར།གཞན་ཡང་།བྱང་སེམས་ཀྱི་སྒོམ་ལམ་ཆོས་ཅན།ཀུན་ཤེས་ཉིད་ཀྱི་སྐད་ཅིག་མ།།ཞེས་དང་།དེ་ལྟར་འདི་དང་ཡང་འདི་དང་།།ཞེས་པའི་བར་འདིར་སྟོན་རྒྱུའི་སྒོམ

ལམ་ཡིན་པར་ཐལ།སྐབས་འདིར་སྟོན་རྒྱུའི་སྒོམ་ལམ་ཡིན་པའི་ཕྱིར།རྟགས་ཁས།འདོད་ན།དེའི་བར་དེར་སྒོམ་ལམ་སྟོན་བྱེད་ཀྱི་མངོན་རྟོགས་རྒྱན་གྱི་གཞུང་ཚིག་གཅིག་ཡོད་པར་ཐལ་ལོ།།ཁ་ཅིག།མི
རྟག་སོགས་བཅུ་དྲུག་གོམས་པ་ལྷུར་ལེན་གྱི་ཚུལ་གྱིས་སྒོམ་པའི་བྱང་སེམས་ཀྱི་སྒོམ་ལམ་དེ་སྐབས་འདིར་དངོས་སུ་མི་སྟོན་རྒྱུའི་སྒོམ་ལམ་ཡིན་ཟེར་ན།དེ་ཆོས་ཅན།ཡོད་པར་ཐལ།སྐབས་འདིར་དངོས་སུ་མི་སྟོན་རྒྱུའི་སྒོམ་ལམ་ཡིན
པའི་ཕྱིར།ཁ་ཅིག།སྐབས་འདིར་དངོས་སུ་མི་སྟོན་རྒྱུའི་སྒོམ་ལམ་ཡིན་ན།མེད་པས་ཁྱབ་ཟེར་ན།མི་རྟག་སོགས་བཅུ་དྲུག་སྒོམ་པར་བྱེད་པའི་བྱང་སེམས་ཀྱི་སྒོམ་ལམ་ཆོས་ཅན།དེར་ཐལ།དེའི་ཕྱིར།རྟགས་གྲུབ་སྟེ།གཟུགས་རྟག
མ་ཡིན་མི་རྟག་མིན།།ཞེས་སོགས་ཀྱིས་མི་རྟག་སོགས་བཅུ་དྲུག་སྒོམ་པར་བྱེད་པའི་བྱང་སེམས་ཀྱི་མཐོང་ལམ་ཤུགས་ལ་བསྟན་ནས།སྐབས་འདིར་མི་རྟག་སོགས་བཅུ་དྲུག་སྒོམ་པའི་བྱང་སེམས་ཀྱི་སྒོམ་ལམ་གཅིག་སྟོན་རིགས
སྙམ་པའི་དོགས་པ་བཅད་པའི་ཕྱིར་དུ་གཞུང་འདི་གསུངས་པའི་ཕྱིར།གཉིས་པ་རང་ལུགས་ལ།བཤད་བྱའི་ལུང་འགོད་པ་དང་།དེའི་དོན་བཤད་པ་གཉིས་ལས།དང་པོ་ནི།རྒྱན་སྣང་ལས།ཅིའི་ཕྱིར་ལམ་ཤེས་པ་ལ་ཇི་སྐད
བསྟན་པ་དེ་བཞིན་དུ་ཐམས་ཅད་ཤེས་པ་ཉིད་ལ་ཡང་སྒོམ་པའི་ལམ་ལོགས་ཤིག་པ་མེད་ཅེ་ན།ཉན་ཐོས་དང་རང་སངས་རྒྱས་ཀྱི་ཕུན་སུམ་ཚོགས་པ་ནི་བྱང་ཆུབ་སེམས་དཔའི་ཤེས་པ་དང་མཐོང་བས་བལྟས་ནས་འདའ་བར་བྱའོ།།།

ཞེས་གསུངས་པས།མངོན་དུ་བྱ་བ་མ་ཡིན་པའི་ཕྱིར་བྱང་ཆུབ་སེམས་དཔའ་རྣམས་ལ་མ་བསྟན་ཏོ།།ཉན་ཐོས་ལ་སོགས་པ་ལ་ཡང་ཇི་ལྟར་ཡོངས་སུ་མཐོང་བའི་དོན་དེ་ཉིད་ཡང་དང་ཡང་དུ་མངོན་དུ་བྱེད་པ་སྒོམ་པའི་ལམ་ཡིན་པས
གོ་སླ་བའི་ཕྱིར་མ་གསུངས་སོ།།ཞེས་གསུངས།གཉིས་པ་ལ།རྩོད་པ་དང་ལན་གཉིས་ལས།དང་པོ་ནི།ཁོ་ན་རེ།ལམ་ཤེས་ཀྱི་སྐབས་སུ་སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་བསྟན་པའི་རྗེས་སུ་སྟོང
ཉིད་རྟོགས་པའི་ཐེག་ཆེན་གྱི་སྒོམ་ལམ་བསྟན་པ་བཞིན་དུ།འདིར་ཡང་མི་རྟག་སོགས་བཅུ་དྲུག་རྟོགས་པའི་ཐེག་ཆེན་གྱི་མཐོང་ལམ་བསྟན་པའི་རྗེས་སུ་མི་རྟག་སོགས་བཅུ་དྲུག་རྟོགས་པའི་ཐེག་ཆེན་གྱི་སྒོམ་ལམ་སྟོན་རིགས་སོ།།
ཞེས་ཟེར་ན།གཉིས་པ་ནི།དེ་མི་རིགས་ཏེ།སླབ་མ་འདིར་མི་རྟག་སོགས་བཅུ་དྲུག་རྟོགས་པའི་ཐེག་ཆེན་གྱི་སྒོམ་ལམ་མི་སྟོན་པའི་རྒྱུ་མཚན་ཡོད་དེ།བྱང་སེམས་འཕགས་པས་མི་རྟག་སོགས་བཅུ་དྲུག་གོམས་པ་ལྷུར་ལེན
གྱི་ཚུལ་གྱིས་མི་སྒོམ་པའི་ཕྱིར་ཏེ།མི་རྟག་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་བྱང་ཆུབ་སེམས་དཔས་ཤེས་པ་དང་མཐོང་བས་བལྟས་ནས་འདའ་བར་བྱ་བའི་མངོན་རྟོགས་ཡིན་གྱི།དེས་མངོན་དུ་བྱ་བའི་མངོན
རྟོགས་མ་ཡིན་པའི་ཕྱིར་ཏེ།མདོ་ལས།ཉན་ཐོས་དང་རང་སངས་རྒྱས་ཀྱི་ཕུན་སུམ་ཚོགས་པ་ནི་བྱང་ཆུབ་སེམས་དཔས་ཤེས་པ་དང་མཐོང་བས་བལྟས་ནས་འདའ་བར་བྱའོ།།ཞེས་གསུངས་པའི་ཕྱིར།བྱང་སེམས་ཀྱི་སྦྱོར

ལམ་དེ་ཡང་སྐབས་འདིར་མ་བསྟན་པའི་རྒྱུ་མཚན་ཡོད་དེ།དེ་སྔར་བཤད་ཟིན་པ་ཡིན་པའི་ཕྱིར།འདི་དང་མཐུན་པར་ཉི་སྣང་ལས་ཀྱང་གསུངས་པ་ཡིན་ཏེ།ཉི་སྣང་ལས།ཡང་ཅིའི་དོན་གྱིས་ལམ་ཤེས།།།
པཔ་ཉིད་བཞིན་ཐམས་ཅད་ཤེས་པ་ཉིད་ལ་སྒོམ་པའི་ལམ་ལོགས་ཤིག་པ་མེད་ཅེ་ན།ཉན་ཐོས་དང་རང་སངས་རྒྱས་ཀྱི་ཕུན་སུམ་ཚོགས་པ་ནི་བྱང་ཆུབ་སེམས་དཔས་ཤེས་པ་དང་མཐོང་བས་བལྟས་ནས་འདའ་བར་བྱའོ།།
ཞེས་གསུངས་པས་འདི་ནི་གཞན་གཙོ་བོར་བྱེད་པའི་ཕྱིར་རོ།།ཞེས་བྱ་བར་དགོངས་པ་ཡིན་ནོ།།ཞེས་སོགས་གསུངས་པའི་ཕྱིར།དོན་འདི་རྣམ་བཤད་གཉིས་ཀའི་དགོངས་པ་ཡིན་ཏེ།སྙིང་པོའི་རྒྱན་ལས།ནི་ཕྱི་མ་མཐོང
ལམ་ལ་དམིགས་ཀྱིས་བཀར་བའོ།།ཞེས་སོགས་དང་།ལེགས་པར་བཤད་པའི་གསེར་གྱི་ཕྲེང་བར།གཞི་ཤེས་ཀྱི་སྐབས་སུ་བྱང་སེམས་ལ་མཐོང་ལམ་ལས་ལོགས་པར་བྱང་སེམས་ཀྱི་སྒོམ་པའི་ལམ་ནི་མ་བསྟན་ཏོ།།རྒྱུ་མཚན་ནི
ཉན་ཐོས་དང་རང་སངས་རྒྱས་རྣམས་ཀྱི་ལམ་ནི་བྱང་སེམས་ཀྱིས་མཚན་ཉིད་ཀྱི་ཤེས་ནས་འདའ་བར་བྱ་བ་ཡིན་གྱི་བསྒོམས་ཏེ་མངོན་དུ་བྱ་བ་ནི་མ་ཡིན་པས་སོ།།ཞེས་གསུངས་པའི་ཕྱིར།དྲུག་པ་མཁྱེན་གསུམ་གྱི་མཇུག་བསྡུ་བ་ལ།
མདོ་ལས་གསུངས་ཚུལ་དང་།བསྟན་བཅོས་ཀྱིས་འགྲེལ་ཚུལ་གཉིས་ལས།དང་པོ་ནི།རབ་འབྱོར་གཞན་ཡང་ཤེར་ཕྱིན་འདི་ནི་ཆོས་གང་ལ་ཡང་ཐོབ་པར་བྱེད་པ་མ་ཡིན།མི་ཐོབ་པར་བྱེད་པ་མ་ཡིན།ཞེས་པ་ནས།ད་ལྟར་བྱུང་བར་བྱེད་པ་མ་

ཡིན་ནོ།།ཞེས་དང་།རབ་འབྱོར་ཡང་ཤེར་ཕྱིན་འདི་ནི་འདོད་པའི་ཁམས་ལས་ཤིན་ཏུ་འདའ་བར་བྱེད་པའམ་གནས་པར་བྱེད་པ་མ་ཡིན།ཞེས་པ་ནས།རྣམ་པ་ཐམས་ཅད་མཁྱེན་པ་ཉིད་སྟེར་བར་བྱེད་པའམ་འཕྲོགས་པར་བྱེད་པ་མ་ཡིན་ཞེས
དང་།རབ་འབྱོར་གཞན་ཡང་ཤེར་ཕྱིན་འདི་ནི་སངས་རྒྱས་ཀྱི་ཆོས་རྣམས་སྟེར་བར་བྱེད་པའམ་འཕྲོགས་པར་བྱེད་པ་མ་ཡིན།ཞེས་པ་ནས།ཆོས་བསྟན་པ་འདི་ལ་གང་སུ་ཡང་སྦྱིན་པའི་གནས་སུ་འགྱུར་བ་མ་མཆིས་སོ།།ཞེས་གསུངས།
གཉིས་པ་ལ་གསུམ་ལས།དང་པོ་ནི།གོང་དུ་དེ་ལྟར་མཁྱེན་གསུམ་རྫོགས་པར་བསྟན་ནས།དེའི་འོག་ཏུ་མཁྱེན་གསུམ་གྱི་མཇུག་སྡུད་གསུངས།ཞེས་མཚམས་སྦྱོར་བ་ལ།དེ་ལྟར་རྒྱས་པར་བསྟན་ནས་དོན་མཐའ་དག་སྡུད་པར་བྱེད
པ་ཉིད་ཀྱིས་ཐམས་ཅད་མཁྱེན་པ་ཉིད་གསུམ་མཇུག་བསྡུ་བར།ཞེས་གསུངས།གཉིས་པ་ནི།མདོ་ཚན་གསུམ་པོ་དེའི་དོན་བཤད་པའི་སྒོ་ནས་མཁྱེན་གསུམ་གྱི་མཇུག་སྡུད་སྟོན་པ་ལ།དེ་ལྟར་འདི་དང་ཡང་འདི་དང་།།ཞེས་སོགས
གསུངས།གསུམ་པ་དེ་ཉིད་ཚིག་དོན་གྱི་སྒོ་ནས་བཤད་པ་ལ།བཤད་མ་ཐུག་པའི་ཚུལ་དུ་རྣམ་པ་ཐམས་ཅད་མཁྱེན་པ་ཉིད་འདི་དང་།ལམ་ཤེས་པ་ཉིད་འདི་དང་།ཐམས་ཅད་ཤེས་པ་ཉིད་འདི་སྟེ།དེ་ལྟར་ལེའུ་གསུམ་གྱི་རྣམ་པ
གསུམ་པོ་ཡོངས་སུ་རྫོགས་པར་མཛད་པ་ཡིན་ནོ།།དེ་ཡང་གཞུང་དོན་ནི།མཁྱེན་གསུམ་རྒྱས་པར་བཤད་པའི་མཇུག་དེ་མ་ཐག་ཏུ་མཁྱེན་གསུམ་གྱི་མཇུག་བསྡུ་མཛད་པའི་རྒྱུ་མཚན་ཡོད་དེ།མཚན་མོ་གསུམ་པོ་འདི་ཙམ་གྱིས

ཀྱང་ཐར་པ་དང་ཐམས་ཅད་མཁྱེན་པ་དོན་དུ་གཉེར་བའི་སྐྱེས་བུའི་འདོད་དོན་ཐམས་ཅད་སྒྲུབ་ནུས་སོ་ཞེས་པས་པར་བྱ་བའི་ཆེད་ཡིན་པའི་ཕྱིར།བཚེ་མཁྱེན་གསུམ་ལ་མཇུག་བསྡུ་མཛད་ནས་མངོན་རྟོགས
གཞན་རྣམས་ལ་དེ་མི་མཛད་པའི་རྒྱུ་མཚན་ཡོད་དེ།མཁྱེན་གསུམ་ནི་མངོན་པོར་རྟོགས་པ་བརྒྱད་ཀྱི་དོན་མཐའ་དག་སྡུད་པར་བྱེད་པ་ཉིད་ཀྱི་གཙོ་བློ་ཡིན་པས།དེ་ལ་མཇུག་སྡུད་མཛད་པའི་མངོན་རྟོགས་བཞན་རྣམས་ལ
ཡང་དོན་གྱིས་གོ་བར་འགྱུར་བའི་ཕྱིར།མདོ་ཚན་དང་པོ་དེ་ཆོས་ཅན།གཞི་ཤེས་རྫོགས་པར་བསྟན་པ་ཡིན་ཏེ།སྤྱོད་པ་ཁྱད་པར་ཅན་གྱི་ལེའུའི་མཇུག་སྡུད་སྟོན་བྱེད་ཀྱི་གཞུང་ཡིན་པའི་ཕྱིར།མདོ་ཚན་གཉིས་པ་དེ་ཆོས་ཅན།།
ལལམ་ཤེས་རྫོགས་པར་བསྟན་པ་ཡིན་ཏེ།མཐའ་གཉིས་རྣམ་དག་གི་ལེའུའི་མཇུག་སྡུད་སྟོན་བྱེད་ཀྱི་མདོ་ཡིན་པའི་ཕྱིར།མདོ་ཚན་གསུམ་པ་དེ་ཆོས་ཅན།རྣམ་མཁྱེན་རྫོགས་པར་བསྟེན་པ་ཡིན་ཏེ།རབ་འབྱོར་གྱི་ལེའུའི་མཇུག
སྡུད་སྟོན་བྱེད་ཀྱི་མདོ་ཡིན་པའི་ཕྱིར།གསུམ་པ་སྐབས་བསྡུ་བ་ནི།ག་ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་འགྲེལ་པ་དང་བཅས་པའི་རྒྱ་ཆེར་བཤད་པ་རྣམ་བཤད
རྣམ་པ་གཉིས་ཀྱི་དཀའ་བའི་གནས་གསལ་བར་བྱེད་པ་ལེགས་བཤད་སྐལ་བཟང་ཀླུ་དབང་གི་རོལ་མཚོ་ཞེས་བྱ་བ་ལས་སྐབས་གསུམ་པའི་ལེགས་པར་བཤད་པའོ།།མའོ།།སྨྲས་པ།།སྤྱོད་པ་ཁྱད་པར་ཅན་གྱི་ལེའུ་ཡི།།མདོ་ཡི་སྦས་དོན

གཞི་ཤྲཱིས་མཚོན་བྱེད་པའི།།ཆོས་དགུ་གསོལ་བྱེད་གཞི་ཤེས་སྐབས་ཀྱི་ནི།།རྩ་འགྲེལ་དགོངས་པ་རྣམ་བཤད་རྣམ་གཉིས་ཀྱིས།།ཇི་ལྟར་བཀྲལ་བཞིན་རྗེ་བཙུན་བླ་མ་ཡིས།།ལེགས་པར་བཤད་པ་ཡོངས་འཛིན་དམ་པ་ཡི།།གསུང་ལས་བྱུང་བ་ཇི
བཞིན་ཡི་གེར་བཀོད།།འདིར་འབད་རྣམ་དཀར་ཕུང་པོ་ཅི་མཆིས་པ།།རྒྱལ་བ་གཉིས་པའི་བསྟན་དང་བསྟན་འཛིན་རྣམས།།ལྷ་དང་བཅས་པའི་སྐྱེ་དགུ་ཐམས་ཅད་ཀྱི།།བསོད་ནམས་ཞིང་དུ་ཡུན་རིང་གནས་པ་དང་།།འགྲོ་རྣམས་ཀུན་མཁྱེན་ཐོབ་པར
བྱ་ཕྱིར་བསྔོ།།བདག་ཀྱང་དེང་ནས་ཚེ་རབས་ཐམས་ཅད་དུ།།རྒྱལ་བ་གཉིས་པའི་བསྟན་ལ་ཡིད་ཆེས་པའི།།དད་པ་རྙེད་ནས་རབ་ཏུ་བྱུང་གྱུར་ཏེ།།རྒྱལ་བའི་བསྟན་ལ་ཐོས་བསམ་བྱེད་པར་ཤོག།ཨོཾ་སྭསྟི།རྒྱལ་བསྟན་པད་ཚལ་ཕན་བདེའི་དྲི་བསུང
ཅནན།བཤད་སྒྲུབ་འདབ་རྒྱ